Nuoret sekoittavat energiajuomaa tiivisteestä. Kuva: Liisa Lehto-Peippo

Suuri määrä vähittäiskauppoja rajoittaa Terveyden ja hyvinvoinnin laitoksen (THL) suosituksesta energiajuomien myynnin yli 15-vuotiaille.



Yläkouluikäiset ovat kuitenkin kekseliäitä. He valmistavat energiajuomansa itse kofeiinipitoisesta energiajuomatiivisteestä, joka on tarkoitettu käytettäväksi virvoitusjuoman valmistukseen kotikäyttöisessä juoman hiilihapotuslaitteessa.



Laitetta nuoret eivät välttämättä tarvitse, vaan sekoittavat tiivisteen sitruunavichyyn mittasuhdesuosituksista piittaamatta.



Juomatiiviste on kenen tahansa ostettavissa päivittäistavarakaupoista.

Suomen Vanhempainliiton johtokunnan oululainen puheenjohtaja Susanna Saranlinna toteaa, että nuorten keksintö valmistaa energiajuomat itse, on liitolle uusi asia.



Hänen mukaansa itse tehdyssä energiajuomassa on samat ainesosat kuin energiajuomatölkeissä.



”Se on vähintään yhtä haitallista kuin tölkeissä, ja vielä haitallisempaa, jos juomasta tekee vahvempaa.”



